
A turmalin petrogenetikai indikátor szerepe hegyes-hegységi kőzetekben

   A cikloszilikátok közé tartozó turmalin nagy stabilitásának köszönhetően, továbbá a kristályon belüli elemdiffúzió elhanyagolható mértéke miatt jól dokumentálja azt a képződési környezetet, ahol létrejött. Az Erdélyi-középhegységhez tartozó Hegyes-hegységből már 1876-ban Lóczy Lajos leírt turmalin előfordulásokat, majd későbbi kutatások során megállapították, hogy kontakt metamorf hatásra, greizenesedés során egyes kőzettípusokban turmalin is képződött.
   A dolgozatomban bemutatásra kerülő turmalintartalmú kőzetmintákat a Hegyes-hegység északnyugati részén (Kovászi/Covăsinţ település) gyűjtöttem. Kőzettanilag granitoid- és aplitos-, továbbá pegmatitos jellegű kvarc-földpát érkitöltésből és szaruszirt kőzetekből származó előfordulásokat írtam le. A turmalinok megjelenésük alapján makroszkóposan fekete színűek, nagyrészt sugaras fészkekben, tömeges halmazok formájában jelennek meg. Egyes szaruszirt példányokban hipidiomorf (nyúlt, oszlopos prizmás) turmalinkristályok láthatóak.
   A makroszkópos megfigyelések pontosítása érdekében binokuláris mikroszkópi vizsgálatokat végeztem. Az egyes ásványfázisok azonosítása vagy meghatározásának megerősítése céljából röntgen pordiffrakciós elemzések történtek. A petrográfiai vizsgálatra kiválasztott mintákból sztenderd vékonycsiszolatok készültek, amelyeken mikropetrográfiai leírást végeztem Raman-spektroszkópia, polarizációs, ráesőfényes és ultraibolya-gerjesztéses mikroszkópia, röntgenfluoreszcens-elemtérképezés, továbbá pásztázó elektronmikroszkópia alkalmazásával.
   A Hegyes-hegység területén korábban leírt turmalin előfordulásokat összevetettem a saját megfigyeléseimmel. Először dokumentáltam turmalint aplit kőzettípusból. Mikropetrográfiai szempontból négy eltérő színű és megjelenésű turmalin típust írtam le. A szaruszirt mellékkőzetben egy világosbarna–sötétzöld pleokroizmusú zárványgazdag turmalin (Turz) és egy világosrózsaszín–sötétbarna pleokroizmusú, poikilites megjelenésű turmalin (Turr) típust dokumentáltam. A többi mellékkőzet-csoportban főként egy világossárga–sötétbarna pleokroizmusú poikilites turmalin típus jelenik meg (Turb), amihez számos esetben repedéskitöltőként, átalakulási szegélyként egy világos kékeszöld–szürkéskék árnyalatú típus (Turk) társul. Feltételezhetőnek tartom, hogy a Turb típus a szakirodalomban már említett greizenesedéshez, míg a Turk típus egy, a Turb képződését követő hidrotermás eseményhez kapcsolható.



